CELEX: 32018D0457
Language: da
Date: 2018-03-13 00:00:00
Title: Rådets gennemførelsesafgørelse (EU) 2018/457 af 13. marts 2018 om at give Republikken Letland tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

20.3.2018   
            
            
               DA
            
            
               Den Europæiske Unions Tidende
            
            
               L 77/14
            
         RÅDETS GENNEMFØRELSESAFGØRELSE (EU) 2018/457
   af 13. marts 2018
   om at give Republikken Letland tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Ved artikel 193 i direktiv 2006/112/EF fastsættes som hovedregel, at det påhviler den afgiftspligtige person, som foretager levering af varer eller ydelser, at betale merværdiafgiften (momsen) til afgiftsmyndighederne.
            
         
               (2)
            
            
               I henhold til artikel 199a, stk. 1, litra h), i direktiv 2006/112/EF kan medlemsstaterne fastsætte, at den betalingspligtige for momsen i forbindelse med levering af spillekonsoller er den afgiftspligtige person, som modtager ydelsen (ordningen for omvendt betalingspligt). Letland udnytter ikke denne mulighed, selv om landet på grundlag af nævnte direktivs artikel 199a, stk. 1, litra h), anvender omvendt betalingspligt ved levering af tablet-PC'er og bærbare computere.
            
         
               (3)
            
            
               På grund af stigningen i omfanget af svig i sektoren for spillekonsoller i Letland ønsker Letland at indføre ordningen for omvendt betalingspligt i forbindelse med indenlandsk levering af spillekonsoller.
            
         
               (4)
            
            
               I henhold til artikel 199a, stk. 1, i direktiv 2006/112/EF kan ordningen for omvendt betalingspligt anvendes indtil den 31. december 2018 for en periode på mindst to år. Da kravet om den toårige periode ikke er opfyldt, kan Letland ikke anvende ordningen for omvendt betalingspligt på grundlag af artikel 199a, stk. 1, litra h), i direktiv 2006/112/EF.
            
         
               (5)
            
            
               Ved brev registreret i Kommissionen den 15. november 2017 anmodede Letland om tilladelse til at anvende en særlig foranstaltning, der fraviger artikel 193 i direktiv 2006/112/EF, for at indføre bestemmelser om, at modtageren af en leverance af spillekonsoler er betalingspligtig for moms.
            
         
               (6)
            
            
               I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 23. november 2017 de øvrige medlemsstater om Letlands anmodning. Ved brev af 24. november 2017 meddelte Kommissionen Letland, at den rådede over alle de oplysninger, den fandt nødvendige for at kunne behandle anmodningen.
            
         
               (7)
            
            
               Ifølge oplysningerne fra Letland er omfanget af momssvig i forbindelse med levering af spillekonsoller steget, efter at landet indførte ordningen med omvendt betalingspligt for levering af mobiltelefoner, tablet-PC'er, bærbare computere og integrerede kredsløbsanordninger. Spillekonsoller er særligt sårbare over for svig, da de er relativt små, har en relativ høj værdi og har et relativt veludviklet marked herfor på internettet. Ifølge de oplysninger, som Letland har indgivet, har landet truffet adskillige konventionelle foranstaltninger til at bekæmpe momssvig. Alligevel finder Letland det nødvendigt at indføre ordningen med omvendt betalingspligt for levering af spillekonsoller for at forhindre, at statskassen går glip af momsindtægter.
            
         
               (8)
            
            
               For at forhindre skatteunddragelse, bør Letland bør derfor gives tilladelse til at anvende ordningen for omvendt betalingspligt for levering af spillekonsoller i en begrænset periode.
            
         
               (9)
            
            
               Den særlige foranstaltning har ingen negative konsekvenser for Unionens egne indtægter hidrørende fra moms —
            
         VEDTAGET DENNE AFGØRELSE:
   Artikel 1
   Som en undtagelse til artikel 193 i direktiv 2006/112/EF gives Letland tilladelse til, ved levering af spillekonsoller, at udpege modtageren som den momsbetalingspligtige person.
   Artikel 2
   Denne afgørelse får virkning på dagen for meddelelsen.
   Denne afgørelse udløber den 31. december 2018.
   Artikel 3
   Denne afgørelse er rettet til Republikken Letland.
   
      Udfærdiget i Bruxelles, den 13. marts 2018.
      
         
            På Rådets vegne
         
         V. GORANOV
         
            Formand
         
      
   
   
      (1)  EUT L 347 af 11.12.2006, s. 1.